༄༅། །སྙན་ངག་གི་རྫོད་བྱེད་སྐད་རིགས་སྐབས་ལ་དཔྱད་པའི་
དོགས་དཔྱོད་ཟིན་བྲིས་བཞུགས།
བོད་མཁས་པ་མི་ཕམ་དགེ་ལེགས་རྣམ་རྒྱལ།
ཨོཾ་སྭསྟི། ཁོ་བོས་བྱས་པའི་སྙན་ངག་གི་བཤད་སྦྱར་དུ། སྐད་རིགས་འཆད་པའི་ཚེ།
སྐབས་འདིར་བརྟག་པར་བྱ་བ་འདི་ཡོད་དེ། ཨོ་ས་ར་དང་ར་ས་ཀ་སོགས་ཟུར་ཆག་གི་སྐད་དུ་སྦྱར་
བའི་བསྟན་བཅོས་ཡོད་ཅེས་པའི་ཟུར་ཆག །གཞུང་འདིར། སྙན་ངག་རང་ལུགས་དང༌། བསྟན་
བཅོས་ལ་གྲགས་པའི་ཟུར་ཆག་གཉིས་བཤད་པ་དེ་གང་རུང་ཡིན་ནམ། དེ་མ་ཡིན་པའི་མཚན་གཞི་
ཟུར་པ་ཅིག་ངོས་འཛིན་རྒྱུ་ཡོད་ཅེས་རྣམ་པར་དཔྱད་ན། དང་པོ་མི་འཐད་དོ། །བ་ལང་རྫི་ལ་སོགས་
པ་བརྗོད་པ་མི་ཤེས་པ། བླུན་པོ་གྲོང་པའི་ཚིག་དེ་ནི་སྤང་དགོས་པར་གསུངས་པ་དང་། འོག་ཏུ་ཚིག་
སྦྱོར་མཆོག་མིན་འདོད་པ་ནི། སྒྲ་ཉམས་ཡིན་ཏེ། ཞེས་མཆོག་མ་ཡིན་པ་ཡུལ་དམན་པ་ལ་གྲགས་
པའི་ངག་ནི། སྐྱོན་བཅུའི་ནང་ཚན་གྱི་སྒྲ་ཉམས་སུ་བཤད་པས་མི་རུང་བའི་ཕྱིར། གཉིས་པ་ཡང་མི
འཐད་དེ། ལེགས་སྦྱར་ལས་གཞན་པའི་སྐད་ཐམས་ཅད་ཟུར་ཆག་ཡིན་ན། སྐནྡྷ་ཀ་སོགས་རང་
བཞིན་གྱི་སྐད་དུ་སྦྱར་བ་དག་ཀྱང་ཟུར་ཆག་ཏུ་འགྱུར་བས་རང་གི་མཚན་ཉིད་འཛིན་མི་རིགས་པའི
ཕྱིར། གསུམ་པ་ལྟར་ཡང༌། མཚན་གཞི་གསར་དུ་ངོས་འཛིན་དགོས་ཤིང་། དེ་བྱུང་ཡང༌། གཞུང་དུ།
དེ་བོར་ནས་མ་ཡིན་པ་དེ་གཉིས་བཤད་པ་ཡོད་པའི་སྒོ་བོར། མེད་པའི་སྲང་འཆག་པའི་དཔེར་སོང་
བའི་འགལ་བ་སྤོང་དགོས་པའི་ཕྱིར། ཞེས་པའི་དགོས་པ་འདི་ཉིད་རིན་སྤུངས་སུ་སྡོད་སྐབས་གོང་ར་
ལོ་ཙཱ་བར་གསོལ་བས། གཞུང་གི་དེ་སྐྱེས་དེ་མཚུངས་ཡུལ་ཅན་ཞེས། སོགས་ཀྱི་སྐབས་ལ་བརྟགས་
376

སྙན་ངག་རྗོད་བྱེད་སྐད་རིག་ལ་དཔྱད་པའི་དོགས་དཔྱོད་ཟིན་བྲིས།
ན་ཤེས་པར་ཨེ་ནུས་གསུང་བ་ཞིག་བྱུང༌། སླར་དེ་བཞིན་རྗེ་དུས་འཁོར་ཞབས་ལ་ཞུས་པས། དེ་ནི་
རང་བཞིན་གྱི་སྐད་འཆད་སྐབས་ཡིན་པས་ག་ལ་རིགས། དོགས་གནས་ཤིན་ཏུ་ཡིན་འདུག་པས།
སླར་ཞིབ་ཏུ་བརྟགས་པའི་གསལ་ཁ་བྱེ། གསུང་བ་བྱུང་ཡང་། མི་འགྱང་བར་ཞི་བར་གཞོལ་བས་
ལམ་དུ་ལུས། ད་ནི་གོ་འཕང་ཆེན་པོ་དག་ལ་གསོལ་བར་མི་སྤོབས་པ་དང༌། གཞན་དག་ནི་སྨིག་རྒྱུའི་
ཐང་ལས་ཆུ་རེ་བར་སྣང་བས། རང་བློའི་བུ་ག་ཆེས་ཕྲ་བ་ལས་ཇི་ལྟར་ཤར་བ་ནི། གཞུང་ལས། ངག་
གི་རང་བཞིན་དེ་དག་ཀྱང་། །ཞེས་པ་ནས། གཞན་པ་ཟུར་ཆག་ཉིད་དུ་བརྗོད། །ཅེས་པའི་བར་ནི།
ནང་གསེས་ཀྱི་ཁྱད་པར་འགའ་ཞིག་སྔོན་དུ་བརྗོད་པ་ཡིན་པས། དེས་འོག་གི་བསྟན་བཅོས་ལ་ཁྱབ་
པར་མི་འགྱུར་ཏེ། ཅིའི་ཕྱིར་ན། སྐད་རིགས་བཞི་ཚང་བ་ཡང་མ་བཤད་པའི་ཕྱིར། འོ་ན། ལེགས་
སྦྱར་དེ་བཞིན་རང་བཞིན་དང༌། །ཟུར་ཆག་འདྲེན་མ་ཞེས་པ་སྟེ། །རྣམ་པ་བཞི་རུ་མཁས་པས་
གསུངས། །ཞེས་བཤད་པ་མ་ཡིན་ནམ་ཞེ་ན། རྐང་གྲངས་བཞི་འགྲིག་ཙམ་གྱི་ཆོག་ན་ནི་བདེན་མོད།
གཞན་དུ་འདྲེན་མ་ནི་སྐད་རིགས་ཐམས་ཅད་འདྲེས་པའི་དོན་ཡིན་ལ། ཤ་ཟའི་སྐད་ནི་མིང་ཙམ་ཡང་
མེད་པའི་ཕྱིར་རོ། །
བསྟན་བཅོས་ཀྱི་རྣམ་པ་ནི་གཞུང་ལས། ལེགས་སྦྱར་སརྒས་བཅིངས་ལ་སོགས། །དྲང་
བཞིན་སྐནྡྷ་ཀ་སོགས་གང༌། །ཟུར་ཆག་ཨོཾ་ས་ར་སོགས་ཏེ། །ཟློས་གར་ལ་སོགས་འདྲེས་པའོ། །
གཏམ་སོགས་སྐད་ནི་ཐམས་ཅད་དང༌། །ལེགས་སྦྱར་གྱིས་ཀྱང་བཅིངས་པ་སྟེ། །རྨད་བྱུང་དོན་ཅན་
རྒྱ་ཆེའི་གཏམ། །འབྱུང་པོའི་སྐད་ཀྱི་རང་བཞིན་བརྗོད། །ཅེས་པས། སྤྱིར་འཕགས་པའི་ཡུལ་ན། སཾ་
སྐྲྀ་ཏ་ལེགས་པར་སྦྱར་བ་དང༌། པྲ་ཀྲྀ་ཏ་རང་བཞིན་དང༌། ཨ་ཝ་བྷཾ་ཤ་ཟུར་ཆག་དང། པི་ཤ་ཙི་འབྱུང་
པོའམ་ཤ་ཟའི་སྐད་དེ་བཞི་ཡོད་པ་ལས། མཁས་པ་དང་རྒྱལ་བློན་ཡ་རབས་ཕལ་ཆེར་ལེགས་སྦྱར་གྱི་
སྐད་དང༌། མ་ག་དྷ་པ་སོགས་ཡུལ་འཁོར་ཆེ་བ་རྣམས་རང་བཞིན་གྱི་སྐད་དང༌། རི་བྲག་པ་དང་།
མཐའ་འཁོབ་གླིང་ཕྲན་འགའ་ཞིག་དང་བཅས་པ་ཟུར་ཆགས་དང་ཤ་ཟའི་སྐད་སོགས་སུ་སྨྲ་བར་
གསུང་རབ་དང་འཇིག་རྟེན་ལ་ཐུན་མོང་དུ་རླུང་ལྟར་གྲགས་པའི་ཕྱིར་མ་བརྗོད་ཀྱང་དོན་གྱིས་གོ་
བའི་དབང་དུ་མཛད་པ་ཡིན་ཏེ། ལེགས་སྦྱར་འབའ་ཞིག་ཏུ་སྦྱར་བའི་བསྟན་བཅོས་སརྒས་བཅིངས་
377

རིས་མེད་ཆོས་རིག་གཏེར་མཛོད་ལས། སྙན་འགྲེལ་དཔེ་དཀོན་གཅེས་བཏུས་པོད་བཞི་པ།
པ་དཔག་བསམ་འཁྲི་ཤིང་སོགས་དང༌། རང་བཞིན་རབ་མཆོག་སྡེས་བྱས་པ་སྐནྡྷ་ཀ་སྟེ་ཕུང་པོ་ཅན་
སོགས་དང༌། ཟུར་ཆག་ཨོ་ས་ར་དང་ར་ས་ཀ་སོགས་དང༌། ཟློས་གར་ལ་སོགས་པ་ནི་སྐད་རིགས་
ཐམས་ཅད་འདྲེས་པ་ཡིན་ལ། དེར་མ་ཟད་ལྷུག་པའི་རིགས་ཀྱི་གཏམ་སོགས་ཀྱང་སྐད་ཐམས་ཅད་
དང༌། ལེགས་སྦྱར་འབའ་ཞིག་པས་བཅིངས་པའང་ཡོད་ལ། རྨད་དུ་བྱུང་བའི་དོན་ཅན་རྒྱ་ཆེ་བ་
གཏམ་རྒྱུད་ཆེན་པོ་ཞེས་པ་འབྱུང་པོའམ་ཤ་ཟའི་སྐད་ཀྱིས་བཅིངས་པ་དང༌། དེ་བཞིན་རིན་ཆེན་རབ་
སྣང་ཞེས་བྱ་བ་ཡང་ཡོད་ཅེས་འདི་སྐབས་འཇིག་རྟེན་ལ་ཇི་ལྟར་གྲགས་པའི་སྐད་རིགས་བཞི་ཀ་ཚང་
བར་ངོས་བཟུང་བའི་ཕྱིར་རོ། །དེས་ན་འདི་ནི་སྐད་རིགས་སྤྱི་ལ་གྲགས་པ་དེ་བཞི་ཡིན་པས་སྤྱིར་
བཏང་ཡིན་ལ། སྙན་ངག་རང་ལུགས་དང༌། བསྟན་བཅོས་པའི་ལུགས་ཀྱི་ཟུར་ཆགས་དམིགས་
བསལ་བྱེ་བྲག་པ་ཡིན་པས་བསྟན་བཅོས་ཡོད་པ་མ་ཡིན་ནོ། །
གཞན་ཡང་ཟློས་གར་གྱི་ཚེ། ལྷའི་ཆ་ལུགས་འཛིན་པ་རྣམས་སཾསྐྲྀ་ཏའི་སྐད་དང་། མིའི་ཆ་
ལུགས་དང་བུད་མེད་ཀྱི་བརྗོད་པ་ཕལ་ཆེར་པྲ་ཀྲིཏ་དང༌། བཞད་གད་མཁན་གྱི་ཅོ་འདྲི་གླེགས་
བསླང་ཕལ་ཆེ་བ་ཟུར་ཆག་དང་། འབྱུང་པོ་རོ་ལངས་སོགས་མི་མ་ཡིན་གྱི་ཆ་བྱད་རྣམས་ཤ་ཟའི་སྐད་
དུ་སྐབས་བཙལ་ཞིང་གཏམ་གླེང་བས། ཟློས་གར་གྱི་དཀྱིལ་འཁོར་གཅིག་ཏུ་སྐད་རིགས་བཞི་ཚང་
བ་མཁས་པ་ནས་བྱིས་པའི་སྐྱེ་བོའི་བར་ཡིད་འཕྲོག་པ་ཡིན་ཅེས། འདྲེས་མའི་དོན་བཤད་པས་ཀྱང་
དཔག་པར་ནུས་པའི་ཕྱིར་སྙམ་པ་ནི་བོད་མཁས་པའི་རྣམ་པར་རྟོག་པའི་འཕྲོ་འདུའོ། །
དཀའ་བའི་གནས་ལ་ཞིབ་མོར་མ་དཔྱད་པའི། །གཞུང་དོན་འཆད་རློམས་ནེའུ་ཚོའི་མཁས་
པ་སྟེ། །ཟེར་ཟློས་ཙམ་གྱིས་ཕ་མཐའ་ཆོད་པ་མིན། །དེ་ཕྱིར་ལན་བརྒྱར་བརྟགས་ཤིང་དཔྱད་ན་
གཙང༌། །ཞེས་སྙན་ཚིག་སྨྲ་བ་པད་དཀར་དབང་པོས་བསྐུལ་བའི་ངོར་རེག་ཟིག་ཏུ་བགྱིས་པའོ། །
378